OBH 8450/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az Országgyűlési Biztos Hivatala Panaszirodáján az ügyben érintett leánya nyújtott be panaszt. 
Az érintett  1993. június 15-től 1995. május 22-ig volt vállalkozó. Tekintettel arra, hogy USA nyugdíjasa, magyar személyazonossági igazolvánnyal rendelkezik, úgy vélte, hogy mint kiegészítő tevékenységet folytató egyéni vállalkozó 10 %-os baleseti járulékfizetésre kötelezett, melyet rendszeresen teljesített. Tévedéséről csak 2 év elteltével győződött meg, amikor a Tolna Megyei Egészségbiztosítási Pénztár járulék és késedelmi pótlék tartozásról, mint főfoglalkozású egyéni vállalkozót, az 54 %-os járulék fizetési kötelezettségéről értesítette.

A vizsgálat során az állampolgári jogok országgyűlési biztosa általános helyettese megállapította, hogy a panaszos
1993. június 15-től 1995. május 22-ig 7134. Gerjen telephellyel mezőgazdasági kistermelői vállalkozó volt a Tolna Megyei Egészségbiztosítási Pénztár /illetőleg jogelődje/ nyilvántartása szerint. Járulék fizetési  kötelezettséget azonban mint kiegészítő tevékenységet folytató  egyéni  vállalkozó,     10 %-os baleseti járulék fizetéssel teljesítette. 

A panaszos azonban a  hatályos törvény alapján  főfoglalkozású vállalkozó volt és e minőségében kellett volna a járulékfizetési kötelezettségét teljesítenie. 
A panasz tehát nem megalapozott, mivel az önálló vállalkozótól elvárható, hogy jogviszonyával kapcsolatos jogait, illetőleg kötelezettségeit tartalmazó jogszabályokat ismerje, illetőleg azokról tájékozódjon.

A társadalombiztosításról szóló 1975. évi II. tv. 105/c. §-a, mely az illetékes egészségbiztosítási pénztár évi egyenleg közlési kötelezettségét írja elő, 1995. április 1-jétől hatályos. 
A panaszos folyószámla állásáról, 1995. március 13-i keltezéssel küldött már értesítést a Tolna Megyei Egészségbiztosítási Pénztár, ezért e tekintetben sem történt mulasztás. A társadalombiztosításról szóló törvény kizárólag a Megyei Egészségbiztosítási Pénztár vezetőjét ruházza fel méltányossági jogkörrel részletfizetés engedélyezésére, illetőleg késedelmi pótlék részbeni vagy teljes elengedésére. A tartozás rendezése érdekében a Tolna Megyei Egészségbiztosítási Pénztár vezetője megállapodást ajánlott 1996. január 12-i keltezéssel, melynek értelmében a 152.300 forint járulék és a 46.037 forint késedelmi pótlékot a következő módon teljesítheti:  Részletfizetést, fizetési halasztást engedélyez, amennyiben  a  hátralék         10 %-.át /  15.230 forint/ 1996. február 10-ig befizeti. További hátralékot havi részletekben teljesítheti 1998. január 10-ig. Amennyiben a befizetési kötelezettségének határidőre eleget tesz a késedelmi pótlék 80 %-a elengedésre kerülhet. 

A Megyei Egészségbiztosítási Pénztártól kapott információnk szerint  a hátralék 10 %-át 14.230 forintot a panaszos befizette, azonban a megállapodást aláírva nem küldte vissza és az abban engedélyezett részletfizetést sem teljesíti.
A fenti, ajánlott megállapodás tartalmazta , hogy amennyiben visszajelzés nem történik, vagy a határidőket nem tartja be, a panaszos, a befizetés egy összegben válik esedékessé. A tartozás behajtására az Egészségbiztosítási Pénztár intézkedést tesz végrehajtás útján.

A fenti tényállás alapján az állampolgári jogok országgyűlési biztosa  általános helyettese alkotmányos jogsérelmet nem állapított meg, ezért a panasz orvoslására nem látott lehetőséget, erre hatáskörrel sem rendelkezik.